## ÚSTAVNOPRÁVNY VÝBOR

**NÁRODNEJ RADY SLOVENSKEJ REPUBLIKY**

144. schôdza

Číslo: CRD-2117/2022

663

**U z n e s e n i e**

**Ústavnoprávneho výboru Národnej rady Slovenskej republiky**

**z 24. novembra 2022**

k návrhu poslancov Národnej rady Slovenskej republiky Miloša SVRČEKA, Jozefa LUKÁČA a Petry HAJŠELOVEJ na vydanie zákona, ktorým sa mení a dopĺňa **zákon č. 50/1976 Zb. o  územnom plánovaní a stavebnom poriadku (stavebný zákon)** v znení neskorších predpisov a ktorým sa mení **zákon č. 282/2015 Z. z. o vyvlastňovaní pozemkov a stavieb a o  nútenom obmedzení vlastníckeho práva** k nim a o zmene a doplnení niektorých zákonov (tlač 1233)

**Ústavnoprávny výbor Národnej rady Slovenskej republiky**

**A. s ú h l a s í**

s  návrhom poslancov Národnej rady Slovenskej republiky Miloša SVRČEKA, Jozefa LUKÁČA a Petry HAJŠELOVEJ na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa mení zákon č. 282/2015 Z. z. o vyvlastňovaní pozemkov a  stavieb a o nútenom obmedzení vlastníckeho práva k nim a o zmene a doplnení niektorých zákonov (tlač 1233);

**B. o d p o r ú č a**

Národnej rade Slovenskej republiky

návrh poslancov Národnej rady Slovenskej republiky Miloša SVRČEKA, Jozefa LUKÁČA a Petry HAJŠELOVEJ na vydanie zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa mení zákon č. 282/2015 Z. z. o vyvlastňovaní pozemkov a  stavieb a o nútenom obmedzení vlastníckeho práva k nim a o zmene a doplnení niektorých zákonov (tlač 1233) **schváliť** so zmenami a doplnkami uvedenými v prílohe tohto uznesenia;

**C. p o v e r u j e**

predsedu výboru

predložiť stanovisko výboru k uvedenému návrhu zákona predsedovi gestorského Výboru Národnej rady Slovenskej republiky pre verejnú správu a regionálny rozvoj.

Milan Vetrák

overovatelia výboru: predseda výboru

Lukáš Kyselica

Matúš Šutaj Eštok

## P r í l o h a

**k uzneseniu Ústavnoprávneho**

**výboru Národnej rady SR č. 663**

**z 24. novembra 2022**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

## Pozmeňujúce a doplňujúce návrhy

**k návrhu poslancov Národnej rady Slovenskej republiky Miloša SVRČEKA, Jozefa LUKÁČA a Petry HAJŠELOVEJ na vydanie zákona, ktorým sa mení a dopĺňa zákon č.  50/1976 Zb. o územnom plánovaní a stavebnom poriadku (stavebný zákon) v znení neskorších predpisov a ktorým sa mení zákon č. 282/2015 Z. z. o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov (tlač 1233)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **K čl. I, 6. bodu**

V čl. I, 6. bode, § 16 ods. 5 sa slová „na vydanie“ nahrádzajú slovami „príslušným na vydanie“.

Pozmeňujúci návrh pojmovo precizuje novelizované ustanovenie v zmysle znenia § 16 ods. 6 (čl. I, 6. bod návrhu zákona), ako aj § 140b ods. 6 platného znenia stavebného zákona (zákon č. 50/1976 Zb.).

1. **K čl. I, 6. bodu**

V čl. I, 6. bode, § 16 ods. 6 sa za slová „hlavnom meste“ vkladajú slová „Slovenskej republiky“.

Pozmeňujúci návrh terminologicky zosúlaďuje navrhované ustanovenie s § 140a ods. 2 platného znenia stavebného zákona (zákon č. 50/1976 Zb.).

1. **K čl. I, 7. bodu**

V čl. I, 7. bode, § 31a ods. 2 sa slová „ostatné existujúce podklady“ nahrádzajú slovami „ostatné podklady“ a v § 31b ods. 3 písm. c) sa slová „ostatnými existujúcimi podkladmi“ nahrádzajú slovami „ostatnými podkladmi“.

Pozmeňujúci návrh pojmovo koriguje citované ustanovenie s cieľom dôsledného uplatnenia legislatívnej skratky „ostatné podklady“ zavedenej v § 7a ods. 1 platného znenia stavebného zákona (zákon č. 50/1976 Zb.).

1. **K čl. I, 7. bodu**

V čl. I, 7. bode, § 31a ods. 3 sa vypúšťajú slová „§ 31a“.

Pozmeňujúci návrh legislatívno-technickej povahy upravuje použitý vnútorný odkaz vypustením jeho nadbytočnej časti.

1. **K čl. I, 7. bodu**

V čl. I, 7. bode, § 31a ods. 3 sa slová „nevydá stanovisko“ nahrádzajú slovami „nevydá územné stanovisko“.

Pozmeňujúci návrh pojmovo precizuje navrhované znenie, nakoľko pre pojem územné stanovisko nebola v návrhu zákona zavedená legislatívna skratka a je teda potrebné uvádzať jeho úplné znenie.

1. **K čl. I, 7. bodu**

V čl. I, 7. bode, § 31b ods. 3 písm. a) sa vypúšťajú slová „predmetu žiadosti“ vrátane pomlčky.

Pozmeňujúci návrh vypúšťa zmätočné a nadbytočné slová, nakoľko predmetom žiadosti v zmysle § 31b ods. 1 je vydanie územného stanoviska k navrhovanej stavbe.

1. **K čl. I, 9. bodu**

V čl. I, 9. bod znie:

„9. V § 60 ods. 1 sa za prvé slovo „rozhodnutia“ vkladajú slová „alebo zastavovací plán podľa územného stanoviska“ a za druhé slovo „rozhodnutia“ sa vkladajú slová „alebo zastavovacieho plánu podľa územného stanoviska“.“.

Pozmeňujúci návrh precizuje znenie novelizačného bodu vzhľadom na skutočnosť, že navrhovaný text je potrebné gramaticky vhodne doplniť za každé slovo „rozhodnutie“ v § 60 ods. 1 platného znenia stavebného zákona (zákon č. 50/1976 Zb.).

1. **K čl. I, 15. bodu**

V čl. I, 15. bodesa na konci pripája táto veta:

„Poznámky pod čiarou k odkazom 10a až 10j a 10jb až 10m sa vypúšťajú.“.

Pozmeňujúci návrh legislatívno-technickej povahy vzhľadom na vypustenie § 108 až 116 zabezpečuje aj dôsledné vypustenie poznámok pod čiarou k odkazom uvedeným výhradne v predmetných ustanoveniach.

1. **K čl. I, 20. bodu**

V čl. I, 20. bod znie:

„20. V § 140a ods. 1 písm. b) sa slová „obec, ak nie je stavebným úradom podľa tohto zákona a konanie sa“ nahrádzajú slovami „obec, ak sa konanie“.“.

Pozmeňujúci návrh gramaticko-štylistickej povahy.

1. **K čl. I, 21. bodu**

V čl. I, 21. bod, § 140a ods. 4 sa slová „§ 126“ nahrádzajú slovami „§ 126 ods. 1“.

Pozmeňujúci návrh spresňuje použitý vnútorný odkaz, nakoľko záujmy chránené osobitnými predpismi sú predmetom § 126 ods. 1 platného znenia stavebného zákona (zákon č. 50/1976 Zb.).

1. **K čl. I, 22. bodu a čl. II, 5. bodu**

V čl. I, 22. bode (§ 142j) a v čl. II, 5. bode (§ 19b) úvodnej vete sa za slovo „ktorý“ vkladajú slová „vrátane nadpisu“.

Pozmeňujúci návrh legislatívno-technicky precizuje znenie úvodnej vety v zmysle 25. bodu prílohy č. 2 (Legislatívno-technické pokyny) Legislatívnych pravidiel tvorby zákonov (č. 19/1997 Z. z.).

1. **K čl. I**

Za čl. I sa vkladá nový čl. II, ktorý znie:

„Čl. II

Zákon č. [669/2007](https://www.slov-lex.sk/pravne-predpisy/SK/ZZ/2007/669/) Z. z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení zákona č. 86/2008 Z. z., zákona č. 540/2008 Z. z., nálezu Ústavného súdu Slovenskej republiky č. 235/2011 Z. z., zákona č. 70/2012 Z. z., zákona   
č. 368/2013 Z. z., zákona č. 282/2015 Z. z., zákona č. 139/2017 Z. z., nálezu Ústavného súdu Slovenskej republiky č. 389/2020 Z. z. a zákona č. 50/2022 Z. z. sa mení a dopĺňa takto:

1. § 1 znie:

**„§ 1**

Tento zákon sa vzťahuje na prípravu stavieb diaľnic a ciest pre motorové vozidlá uvedených v prílohe č. 1 vrátane ich súčastí a vyvolaných úprav1) (ďalej len „diaľnica“), okrem ustanovenia § 1a, ktorý sa vzťahuje výlučne len na diaľnice uvedené v prílohe č. 2.“.

Poznámka pod čiarou k odkazu 1 znie:

„1) § 16 ods. 5 a § 18 ods. 13 zákona č. 135/1961 Zb. o pozemných komunikáciách (cestný zákon) v znení neskorších predpisov.“.

1. Za § 1 sa vkladá § 1a, ktorý znie:

**„§ 1a**

Začiatkom prípravy investície pri stavbe diaľnice je výlučne úkon subjektu verejnej správy, ktorý iniciuje získanie alebo smeruje k získaniu potrebných podkladov alebo povolení na realizáciu investície, alebo úkon, ktorým subjektu verejnej správy vzniká záväzok alebo povinnosť investíciu realizovať; začiatkom prípravy investície je na účely tohto zákona výlučne jedna z týchto skutočností podľa toho, ktorá nastane skôr:

1. zverejnenie oznámenia o vyhlásení verejného obstarávania, ktorého predmetom je realizácia investície a oznámenia použitého ako výzva na súťaž,
2. zverejnenie oznámenia o vyhlásení verejného obstarávania na prípravu dokumentácie pre stavebné konanie,
3. vypracovanie zámeru podľa osobitého predpisu.1a)“.

Poznámka pod čiarou k odkazu 1a znie:

„1a) [§ 22](https://www.slov-lex.sk/pravne-predpisy/SK/ZZ/2006/24/#paragraf-22) zákona č. [24/2006 Z. z.](https://www.slov-lex.sk/pravne-predpisy/SK/ZZ/2006/24/) v znení neskorších predpisov.“.

1. § 3 sa dopĺňa odsekom 6, ktorý znie:

„(6) Rozhodnutie o umiestnení stavby4ba) diaľnice platí päť rokov odo dňa, keď nadobudlo vykonateľnosť, ak stavebný úrad v odôvodnených prípadoch na žiadosť stavebníka neurčil dlhšiu lehotu; rozhodnutie o umiestnení stavby nestráca platnosť, ak bola v týchto lehotách podaná žiadosť o stavebné povolenie alebo o povolenie na terénne úpravy, práce a  zariadenia podľa tohto zákona alebo ak sa začalo s využitím územia na určený účel.“.

Poznámka pod čiarou k odkazu 4ba znie:

„4ba) § 40 ods. 1 zákona č. 50/1976 Zb.“.

1. Za § 9c sa vkladá § 9d, ktorý vrátane nadpisu znie:

„**§ 9d**

**Prechodné ustanovenia k úpravám účinným od 15. januára 2023**

(1) Konania začaté a právoplatne neskončené pred dňom účinnosti tohto zákona sa dokončia podľa tohto zákona.

(2) Právne účinky úkonov, ktoré v konaniach podľa odseku 1 nastali pred dňom účinnosti tohto zákona, zostávajú zachované.“.

1. Doterajšia príloha sa označuje ako príloha č. 1 a dopĺňa sa príloha č. 2, ktorá vrátane nadpisu znie:

**„Príloha č. 2**

**k zákonu č.** [**669/2007**](https://www.slov-lex.sk/pravne-predpisy/SK/ZZ/2007/669/) **Z. z.**

**ZOZNAM PRIORITNÝCH DIAĽNIC A CIEST PRE MOTOROVÉ VOZIDLÁ**

D1 Turany – Hubová

D1 Bidovce – štátna hranica SK/UA (I/19 Bidovce) – Vyšné Nemecké

D3 Žilina – Kysucké Nové Mesto – Čadca – Skalité - št. hranica SR/PR

R4 št. hranica MR/SR-Milhosť – Košice – Prešov – Giraltovce – Svidník – št. hranica SR/PR“.

Doterajšie čl. II a III sa primerane prečíslujú.

V súvislosti s vložením nového čl. II sa primerane upraví názov zákona.

V súvislosti s potrebou zefektívnenia a akcelerácie procesov prípravy pri výstavbe diaľničnej siete v SR sa navrhujú opatrenia smerujúce k optimalizácii jednotlivých procesov predovšetkým úpravou lehôt tak, aby sa zabezpečil náležitý prínos predpokladaných socio-ekonomických benefitov výstavby diaľničnej siete zadefinovanej v prílohách k zákonu č. 669/2007 Z. z.

K § 1

Úprava znenia vyplýva z doplnenia prílohy č. 2, ktorá obsahuje zoznam prioritných úsekov diaľnic a ciest pre motorové vozidlá, pre ktoré sa bude aplikovať ustanovenie § 1a.

K § 1a

V súvislosti s prípravou výstavby prioritných úsekov diaľnic zadefinovaných v doplnenej prílohe č. 2 sa ustanovuje, že začiatkom prípravy investície stavby diaľnice je úkon subjektu verejnej správy smerujúci k získaniu záverečného stanoviska EIA alebo úkon, ktorým subjektu verejnej správy vzniká záväzok realizácie investície, pričom samotným začiatkom prípravy investície sa na účely tohto zákona rozumie výlučne zverejnenie oznámenia o vyhlásení verejného obstarávania, ktorého predmetom je realizácia investície, resp. oznámenia použitého ako výzva, zverejnenie oznámenia o vyhlásení verejného obstarávania na prípravu dokumentácie pre stavebné povolenie alebo vypracovanie zámeru podľa § 22 zákona č. [24/2006 Z. z.](https://www.slov-lex.sk/pravne-predpisy/SK/ZZ/2006/24/), a to podľa toho, ktorá z týchto skutočností nastane skôr. V tomto prípade ide o špeciálnu právnu úpravu k všeobecnej právnej úprave, ktorou je § 19a ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Predmetná úprava v praxi zabezpečí, že ekonomické hodnotenie zo strany Ministerstva financií SR v prípade stavieb diaľnic bude prebiehať výlučne pred najdôležitejšími fázami prípravy výstavby diaľnic, a to pred vypracovaním zámeru podľa § 22 zákona č. 24/2006 Z. z., pred vyhlásením verejného obstarávania na prípravu dokumentácie pre stavebné povolenie a pred vyhlásením verejného obstarávania, ktorého predmetom je samotná realizácia investície, teda stavby diaľnice. Účelom tohto ustanovenia je zefektívniť a akcelerovať proces prípravy realizácie stavieb diaľnic, zabezpečiť plynulosť jednotlivých prípravných fáz projektov diaľnic a eliminovať duplicitné hodnotenia v krátkych časových odstupoch medzi jednotlivými fázami prípravy realizácie diaľnic, medzi ktorými nedochádza k významnému navyšovaniu finančných prostriedkov s vplyvom na hodnotu za peniaze. Súčasne sa však zachováva proces ekonomického hodnotenia zo strany Ministerstva financií SR v troch najdôležitejších fázach procesu prípravy, čím sa zabezpečí naplnenie princípu hodnoty za peniaze jednotlivých projektov diaľnic.

K § 3

S cieľom optimalizovať procesy pri výstavbe diaľnic ako stavieb vo verejnom záujme sa ustanovuje, že rozhodnutie o umiestnení stavby diaľnice platí päť rokov odo dňa jeho vykonateľnosti, pričom stavebný úrad môže v odôvodnených prípadoch na žiadosť stavebníka určiť dlhšiu platnosť. Rozhodnutie nestráca platnosť, pokiaľ bola v uvedených lehotách podaná žiadosť o stavebné povolenie alebo o povolenie na terénne úpravy, práce a zariadenia podľa tohto zákona alebo ak sa začalo s využitím územia na určený účel.

K § 9d

Ustanovuje sa, že konania začaté a právoplatne neskončené pred účinnosťou tohto zákona sa dokončia podľa tohto zákona, pričom právne účinky úkonov, ktoré v konaniach nastali pred účinnosťou tohto zákona, zostávajú zachované.

K Prílohe č. 2

Ustanovujú sa prioritné úseky diaľnic a ciest pre motorové vozidlá, pre ktoré sa bude aplikovať ustanovenie § 1a.

1. **K čl. II, 3. bodu**

V čl. II, 3. bode (§ 9 ods. 3) sa na konci pripája táto veta:

„Doterajšie písmeno i) sa označuje ako písmeno h).“.

Pozmeňujúci návrh legislatívno-technickej povahy zabezpečuje preznačenie zostávajúceho písmena v novelizovanom ustanovení.

1. **K čl. II, 5. bodu**

V čl. II, 5. bode, § 19b sa za slovo „začaté“ vkladajú slová „a právoplatne neukončené“.

Pozmeňujúci návrh precizuje znenie prechodného ustanovenia tak, aby bolo zrejmé, na aké konania sa bude vzťahovať znenie zákona pred nadobudnutím účinnosti predloženého návrhu.

1. **Nový článok**

Za čl. II sa vkladá nový čl. III, ktorý znie:

„Čl. III

Zákon č. 200/2022 Z. z. o územnom plánovaní sa mení a dopĺňa takto:

V § 41 prvom bode sa druhá spojka „a“ nahrádza čiarkou a na konci sa pripájajú slová „zákona č. 172/2022 Z. z. a zákona č. .../2022 Z. z.“.“.

Doterajší čl. III sa primerane prečísluje.

Nový čl. III nadobúda účinnosť 1. apríla 2024, čo sa premietne v článku o účinnosti pri spracúvaní čistopisu schváleného zákona.

V súvislosti s vložením nového čl. III sa primerane upraví názov zákona.

Pozmeňujúci návrh legislatívno-technickej povahy dopĺňa ustanovenie § 41 zákona č. 200/2022 Z. z. o územnom plánovaní, ktorým sa zrušuje zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov s cieľom k 1. aprílu 2024 zabezpečiť dôsledné zrušenie všetkých noviel predmetného zákona. V rámci autorskej korektúry schváleného zákona v Zbierke zákonov sa doplní konkrétne číslo, pod ktorým bude zákon vyhlásený.

1. **K čl. III**

V čl. III sa slová „1. januára“ nahrádzajú slovami „15. januára“.

V tejto súvislosti sa v čl. I, 22. bode (§ 142j) a čl. II, 5. bode (§ 19b) vrátane nadpisov slová „1. januára“ nahrádzajú slovami „15. januára“ a slová „31. decembra 2022“ sa nahrádzajú slovami „14. januára 2023“.

Pozmeňujúci návrh posúva účinnosť návrhu zákona vzhľadom na predpokladaný termín jeho prerokovania na schôdzi Národnej rady Slovenskej republiky so začiatkom 29. novembra 2022, potrebu dodržania lehoty podľa čl. 102 ods. 1 písm. o) Ústavy Slovenskej republiky, ako aj zabezpečenie primeranej legisvakancie.